《沁园春 题柳如是小像》
清代·王贞仪

彼美人兮，河东旧氏，名姓争传。问底事蛾眉，爱才念切，改装巾帻，择士心坚。

翠袖相投，红裙难认，老去尚书已可怜。休记取，恁茸城诗句，久地长天。

只今回首当年，蓦京口、扁舟桴鼓阗。更不较顾娘，泥涂容面，羞它卞女，泪洒兰笺。

道服随身，青丝毕命，含笑章台质独捐。尤堪叹，便青楼如许，若个名全。

作者简介：（1768—1797）清江苏上元人，原籍安徽天长，字德卿。诸生詹枚妻。十一岁随父赴吉林，奔祖父丧，居吉五年，读书习骑射。旋回江南，随家转徙京师、陕西、湖北、广东。通天文、算学、医学，工诗文、绘画。曾痛斥风水迷信之说。对岁差原理有清晰了解，并能驳正前人著作中的错误。有《德风亭集》、《星象图释》、《筹算易知》、《重订策算證伪》、《西洋筹算增删》、《沉疴呓语》等。